google/wiki40b huggingface dataset:
Ναυάγιο ζηνοβία

Η Ιστορία Του Ζηνοβία

Το πλοίο παραδόθηκε στο Μάλμο της Σουηδίας στα τέλη του 1979 στους ιδιοκτήτες της Rederi AB Norto. Στις 22 Μαίου 1980 το καράβι μπήκε στη Μεσόγειο ξεκινώντας το παρθενικό του ταξίδι από το Μάλμο της Σουηδίας προς την Ταρτούς της Συρίας και έκανε τον πρώτο του σταθμό στο λιμάνι του Βόλου στη τότε ακτοπλοϊκή σύνδεση Βόλου - Συρίας .Κατά την φόρτωση παρουσίασε προβλήματα ευστάθειας και το πλοίο πήρε μεγάλη κλίση. Παρόλα αυτά απέπλευσε για την Ταρτούς , καθόσον κινδύνευε να βυθιστεί μέσα στο λιμάνι του Βόλου αφού ένα μέρος των φορτηγών βγήκαν από το πλοίο. Αφού έμεινε εκεί για δύο μέρες ακόμη, αναχώρησε για τον Πειραιά. Στα μέσα της διαδρομής ωστόσο, το πλοίο άρχισε να παρουσιάζει τα πρώτα προβλήματα. Συγκεκριμένα οι αντλίες που ρύθμιζαν το σύστημα αντιστάθμισης είχαν βάλει περισσότερο νερό από όσο έπρεπε σε ορισμένες δεξαμενές, με αποτέλεσμα να προκύψει πρόβλημα στην ισορροπία του πλοίου. Εντούτοις, μπόρεσε να δέσει στο λιμάνι του Πειραιά, όπου κατάφεραν μετά από 4 μέρες, να αντλήσουν το επιπλέον νερό. Μετά τις διορθωτικές επεμβάσεις στο σύστημα άντλησης νερού, το πλοίο ξεκίνησε για τον τελικό προορισμό. Στις 3 Ιουνίου και ενώ βρισκόταν ανοικτά της Λεμεσού, στην περιοχή Ζυγίου, διαπιστώθηκε ξανά πρόβλημα αφού ο υπολογιστής ελέγχου άντλησης δεν λειτουργούσε, με αποτέλεσμα οι πλαϊνές δεξαμενές να βάζουν νερό ανεξέλεγκτα. Το πλοίο ρυμουλκήθηκε στο αγκυροβόλιο της Λάρνακας, 2 ναυτικά μίλια από την ακτή. Στο μεταξύ, το πλήρωμα είχε μεταφερθεί στο λιμάνι μέσω άλλου πλοίου που έσπευσε για βοήθεια. Το ημερολόγιο έγραφε 7 Ιουνίου 1980, ώρα 02:30 τα ξημερώματα. Το πλοίο μέσα σε διάστημα 10 λεπτών, βυθίστηκε σε βάθος 42 μέτρων κάτω από την επιφάνεια της θάλασσας. Μαζί του βυθίστηκαν και τα εμπορεύματα που μετέφερε, τα οποία είχαν αξία πέραν των 200 εκατομμυρίων λιρών. Μετέφερε στα αμπάρια του 108 νταλίκες, αυτοκίνητα Lada, τρόφιμα, εμπορεύματα διαφόρων ειδών, αλλά και πλήρωμα 140 ατόμων. Αξιοσημείωτο είναι το γεγονός ότι μετέφερε ένα εκατομμύριο αβγά, τα οποία διασώζονται σε μεγάλο βαθμό μέχρι και σήμερα.

Το Ναυάγιο Σήμερα

Σήμερα το ναυάγιο Ζηνοβία αποτελεί ένα από ττου δέκα καλύτερου προορισμούς για δύτες που επισκέπτονται ναυάγια. Με την ονομασία ο "Τιτανικός της Μεσογείου", αποτελεί σίγουρα το καλύτερο ναυάγιο της περιοχής, όπου προξενεί θαυμασμό και εντύπωση στους επισκέπτες του με την απόκοσμη ομορφιά του. Πάνω από 100.000 δύτεςτο επισκέπτονται κάθε χρόνο.
Όσον αφορά τα έσοδα, ο ναυάγιο Ζηνοβία γεμίζει κάθε χρόνο τα ταμεία του κράτους με εκατομμύρια ευρώ. Μάλιστα, ο εκπρόσωπος του Συνδέσμου Καταδυτικών Κέντρων Κύπρου Jonathan Wilson ανέφερε πως το ναυάγιο αποδίδει ποσό πέραν των 14 εκατομμυρίων ευρώ ετησίως!
Φιλοστόργιος

Η ζωή του

Σύμφωνα με τις ελάχιστες διαθέσιμες πληροφορίες, ήταν γιος του Χριστιανού Καρτερίου και σε ηλικία 20 ετών μετέβη στην Κωνσταντινούπολη για σπουδές, όπου παρέμεινε για το μεγαλύτερο μέρος της ζωής του. Εκεί συνάντησε τον Ευνόμιο Κυζίκου, του οποίου τα έργα μελέτησε.

Τα έργα του

Το έργο του Εκκλησιαστική Ιστορία δεν έχει διασωθεί, παρά μόνο αποσπάσματα στο έργο Μαρτύριον Αρτεμίου (ενός αρειανού μάρτυρα, περ. 362) και στην Εκ των Εκκλησιαστικών Ιστοριών Φιλοστοργίου Επιτομή του Φωτίου Α' (9ος αιώνας). Αποτελείτο από 12 "λόγους" ή "Ιστορίες" και περιέγραφε κυρίως τα περί της διαμάχης μεταξύ αρειανών και νικαϊστών κατά την περίοδο από το 300 περίπου ως το 430.
Η καταγραμμένη μαρτυρία του Φιλοστοργίου είναι σημαντική καθώς α) περιγράφει τα γεγονότα από την αρειανή προοπτική, παρέχοντας μια σπάνια εκ των έσω εικόνα της πλευράς των ηττημένων, β) χρησιμοποιεί εξαιρετικές και αξιόπιστες πηγές, οι οποίες δεν χρησιμοποιούνταν από πιο ορθόδοξους ιστορικούς, γ) περιέχει λεπτομερής περιγραφές των προσώπων της αρειανής πλευράς που έπαιξαν βασικό ρόλο και δ) περιλαμβάνει αξιόλογες γεωγραφικές πληροφορίες.
Ο Φιλοστόργιος έγραψε το απολογητικό έργο Κατά Πορφυρίου, το οποίο όμως δεν σώζεται πλέον. Η Εκκλησιαστική Ιστορία του περιέχεται στον 65ο τόμο της Patrologia Graeca (Ελληνική Πατρολογία) του Μιν.
Είναι ενδιαφέρουσα η αναφορά που κάνει ο Φιλοστόργιος —τον οποίο η Καθολική Εγκυκλοπαίδεια αποκαλεί «Εικονομάχο πολύ πριν τον όγδοο αιώνα», εποχή κατά την οποία ήρθε στο προσκήνιο η περί εικόνων έριδα— ότι τον 4ο αιώνα οι χριστιανοί Ρωμαίοι πολίτες στην Ανατολή πρόσφεραν δώρα, θυμίαμα, ακόμη και προσευχές προς τα αγάλματα του Αυτοκράτορα, γεγονός που προετοίμασε το έδαφος για την ανάπτυξη τιμητικών παραδόσεων προς χριστιανικά ομοιώματα και σύμβολα.
Xubuntu

Χαρακτηριστικά

Το Xubuntu είναι μια διανομή στην οποία δίδεται έμφαση στη χρηστικότητα και στις καλές επιδόσεις, ιδιαίτερα όσον αφορά τις απαιτήσεις σε κύρια μνήμη. Η διανομή αναπτύσσεται από ομάδα εθελοντών ανεξάρτητα από το Ubuntu και αποτελεί μέλος ενός ευρύτερου συνόλου διανομών Linux που βασίζονται σε αυτό και ενστερνίζονται τα ιδανικά και τις αξίες πίσω από την ανάπτυξη του.
Το Xubuntu αποτελείται από πληθώρα πακέτων λογισμικού, η συντριπτική πλειοψηφία των οποίων είναι ελεύθερο λογισμικό αδειοδοτημένο κυρίως με την GNU General Public License (GNU GPL) και την GNU Lesser General Public License (GNU LGPL). Και οι δύο άδειες δίνουν στον χρήστη τη δυνατότητα να έχει αντίγραφο του πηγαίου κώδικα καθώς και τη δυνατότητα να χρησιμοποιήσει το πρόγραμμα, να το αντιγράψει, να το μελετήσει (δηλαδή να μελετήσει τον πηγαίο κώδικα) να το τροποποιήσει και να αναπτύξει νέο λογισμικό, το οποίο μπορεί να διανείμει πάλι με την ίδια άδεια.
Οι χρήστες μπορούν να επιλέξουν να εγκαταστήσουν λογισμικό από πληθώρα πηγών. Ο πιο συνηθισμένος τρόπος εγκατάστασης/απεγκατάστασης προγραμμάτων είναι με χρήση του Ubuntu Software Center, όπου συγκεντρώνονται και κατηγοριοποιούνται εκατοντάδες προγράμματα. Αν και τα περισσότερα προγράμματα που διατίθενται είναι ελεύθερο λογισμικό, πρέπει να σημειωθεί ότι διατίθενται και προγράμματα κλειστού κώδικα.
Λουδοβίκος Αντώνιος του Ανγκιέ

Βιογραφία

Μοναδικός γιος του Λουδοβίκου Ερρίκου Β΄ των Κοντέ και της Βατθίλδης της Ορλεάνης, αδελφής του δούκα της Ορλεάνης Λουδοβίκου Φιλίππου Β΄.
Εκπαιδεύτηκε αρχικά από τον αββά Μιγιό και σύντομα άρχισε (1788) την στρατιωτική του σταδιοδρομία. Στο ξέσπασμα της Γαλλικής επανάστασης με μια ομάδα ευγενών συμπεριλαμβανομένων του πατέρα και του παππού του, δραπέτευσε για την Αγγλία, προβαίνοντας σε συνεχείς ενέργειες για την αποκατάσταση της μοναρχίας.
Το 1792, μετά την σύλληψη του βασιλιά της Γαλλίας έκανε σε συμμαχία με το δουκάτο του Μπρούνσγουικ ανεπιτυχή επίθεση ενάντια στην χώρα. Συνέχισε να προσφέρει υπηρεσίες κάτω από τις διαταγές του παππού και του πατέρα του στον στρατό του Κοντέ, που διαλύθηκε (1801) με την ειρήνη του Λουνεβίλ. Παντρεύτηκε την πριγκίπισσα Καρλόττα, ανιψιά του καρδινάλιου του Ροάν και κατοίκησε στο Μπάντεν, δίπλα από τον Ρήνο.

Δολοφονία

Ο Ναπολέων Α΄ Βοναπάρτης (1804), ο Πρώτος Ύπατος της Γαλλίας, έμαθε νέα για συνωμοσία εναντίον του, με ίχνη από την Γαλλική αστυνομία, σε ομάδα με τον Κάρολο Φραγκίσκο Ντιμουριέ κάνοντας μυστικά ταξίδια στην Γαλλία. Τα νέα ήταν ψευδή, αλλά ο Ναπολέων διέταξε την σύλληψη του δούκα από την κατοικία του στον Ρήνο: μεταφέρθηκε αρχικά στο Στρασβούργο και στην συνέχεια στο ανάκτορο του Βινσέν δίπλα στο Παρίσι. Σε λίγο οι κατηγορίες άλλαξαν και ο δούκας ήταν βεβαρημένος με την κατηγορία για συνωμοσία κατά της ίδιας της πατρίδας του την περίοδο της εξορίας του. Οι συνταγματάρχες πιέστηκαν από τον στρατηγό Σαβαρί να τον καταδικάσουν σε εκτέλεση χωρίς να ακούσουν την απολογία του. Ο Σαβαρί ήρθε εσπευσμένα να αποτρέψει μια συνάντηση του δούκα μαζί τους που ίσως αποδείκνυε την αθωότητα του. Ο δούκας πυροβολήθηκε στα χαρακώματα του κάστρου.
Ιωάννης Χρυσοβελώνης

Βιογραφικά στοιχεία

Γεννήθηκε στον Βόλο και σπούδασε νομικά.
Εξελέγη βουλευτής Λάρισας στις εκλογές του Αυγούστου 1910 και επανεξελέγη σε αυτές του Νοεμβρίου 1910. 
Διορίστηκε ως Γενικός Διοικητής Λέσβου την 11η Σεπτεμβρίου 1918 και παρέμεινε στο αξίωμα εκείνο ως το 1920, με ταυτόχρονα να είναι νομάρχης ο Κωνσταντίνος Φιλιππίδης.
Απεβίωσε στον Βόλο.
Εθνόσημο του Κοσσυφοπεδίου

Το εθνόσημο του Κοσσυφοπεδίου εισήχθη στις 17 Φεβρουαρίου 2008, όμως δεν έχει ακόμα υιοθετηθεί επίσημα από το Κοινοβούλιο. Παραπέμπει ευθέως στη σημαία της σερβικής επαρχίας, η οποία κήρυξε μονομερώς την ανεξαρτησία της στις 17 Φεβρουαρίου 2008. Ο θυρεός, που έχει τριγωνική άκρη με χρυσό περίγραμμα, δείχνει το χρυσό χάρτη του Κοσσυφοπεδίου και πάνω από αυτόν έξι αστέρια, που συμβολίζουν τις ισάριθμες εθνοτικές ομάδες του Κοσόβου.

Λογότυπο των προσωρινών θεσμών αυτοκυβέρνησης

Η προσωρινή διοίκηση των Ηνωμένων Εθνών στο Κοσσυφοπέδιο ενέκρινε το λογότυπο των προσωρινών θεσμών της αυτοκυβέρνησης στο Κόσοβο. Είναι ένα «εγκεκριμένο λογότυπο» για το Κόσοβο και όχι κάποιο επίσημο εθνόσημο για το Κόσοβο.
Η UNMIK εξέδωσε δύο κανονισμούς που αφορούν τη χρήση λογότυπων σε επίσημες σφραγίδες και γραμματόσημα και για τη χρήση των λογότυπων από τους Προσωρινούς Θεσμούς της Αυτοκυβέρνησης. Ο κανονισμός της UNMIK είναι ο UNMIK/REG/2000/30. Αυτός ορίζει ότι οι σφραγίδες και τα γράμματα θα πρέπει να περιέχει το έμβλημα των Ηνωμένων Εθνών με το «UNMIK» να προστίθεται στην κορυφή του εμβλήματος και τη λέξη «Kosovo» στα αλβανικά, σερβικά και αγγλικά.
Με τη διοικητική οδηγία του 2003 (ADMINISTRATIVE DIRECTION NO. 2003/15) θεσμοθετεί το «εγκεκριμένο λογότυπο» για τους Προσωρινούς Θεσμούς της Αυτοκυβέρνησης.
Ζαμπιβάκα

Ο Ζαμπιβάκα (Ρωσικά: Забива́ка) είναι ένας ανθρωπόμορφος λύκος, η επίσημη μασκότ του Παγκοσμίου Κυπέλλου Ποδοσφαίρου 2018, που θα διεξαχθεί στη Ρωσία. Είναι ένας λύκος με καφέ και άσπρη γούνα που φοράει ένα μπλουζάκι με τις λέξεις RUSSIA 2018 και πορτοκαλί αθλητικά γυαλιά, μερικές φορές βαλμένα άλλες όχι. Ο συνδυασμός λευκού, μπλε και κόκκινου σε μπλουζάκι και σορτς αντιπροσωπεύει τα εθνικά χρώματα της ρωσικής ομάδας. Σχεδιασμένος από την φοιτήτρια σχεδιασμού Εκατερίνα Μποτσάροβα.
Επιλέχθηκε μέσω διαδικτυακής ψηφοφορίας. Τα αποτελέσματα της ψηφοφορίας ανακοινώθηκαν στις 22 Οκτωβρίου 2016 στο πρόγραμμα «Evening Urgant» στο Πέρβιυ Κανάλ (Первый канал).
Πετσέτα

Ιστορία

Ωστόσο, οι πρώτες πετσέτας εικάζεται πως χρησιμοποιήθηκαν στην Πούρσα της Τουρκίας τον 17ο αιώνα . Αυτές οι τουρκικές πετσέτες ήταν ένα επίπεδο, υφασμάτινο κομμάτι από βαμβάκι ή λινό και στενό, διαστάσεων 90 × 170 εκατοστά.
Καθώς η Οθωμανική Αυτοκρατορία άκμαζε, το ίδιο έκανε και η χρήση της πετσέτας. Μέχρι τον 18ο αιώνα, οι πετσέτες άρχισαν να διαθέτουν βρόχους που κολλάνε από το σωρό του υλικού. Αυτές οι πετσέτες με βρόχο. Οι πετσέτες δεν ήταν προσιτές, στην τιμή, μέχρι τον 19ο αιώνα, με το εμπόριο βαμβακιού και την εκβιομηχάνιση, βιομηχανική επανάσταση.
Σήμερα οι πετσέτες διατίθενται σε διάφορα μεγέθη, υλικά και σχέδια. Ορισμένα ξενοδοχεία που παρέχουν πετσέτες και μπουρνούζια ενσωματώνουν ετικέτες RFID για να αποτρέψουν την κλοπή.
Γεωειδές

Ως γεωειδές θεωρητικά ορίζεται η ισοδυναμική επιφάνεια του γήινου βαρυτικού πεδίου που ταυτίζεται παγκόσμια (με αρκετή ακρίβεια) με τη μέση στάθμη της θάλασσας (ΜΣΘ) (των ωκεανών), μη λαμβάνοντας υπόψη την επίδραση των παλιρροιών, των ρευμάτων, των πλανητικών επιδράσεων και ακόμα των μετεωρολογικών φαινομένων ( μεταβολής της πυκνότητας, του κυματισμού κ.ά.) και προεκταθεί νοητά σε όλες τις ηπειρωτικές περιοχές της Γης.

Γενικά

Η επιφάνεια του γεωειδούς δεν ταυτίζεται ούτε με τη φυσική γήινη επιφάνεια (ΦΓΕ) αλλά ούτε με διάφορα μαθηματικά μοντέλα αναπαράστασής της, όπως η σφαίρα ή το ελλειψοειδές εκ περιστροφής (ΕΕΠ). Παρά ταύτα η γνώση της γεωμετρίας του γεωειδούς κρίνεται λίαν απαραίτητη όταν μάλιστα πρόκειται να ακολουθήσουν γεωδαιτικές μετρήσεις όπως μηκών ή γωνιών από την επιφάνεια της Γης σε μαθηματική επιφάνεια όπως τυγχάνει το ΕΕΠ.  
Ο προσδιορισμός της επιφάνειας του γεωειδούς κυριολεκτικά βασίζεται στην ανάλυση του πεδίου βαρύτητας. Το γεωειδές ως θεωρητικό σχήμα φέρεται παντού κάθετα στην έλξη της βαρύτητας αποτελώντας έτσι ισοδυναμική επιφάνεια του βαρυτικού πεδίου της Γης, διατηρώντας το σχήμα του ελλειψοειδούς εκ περιστροφής με μέγιστη αποχή μέχρι τα 110 μέτρα. Γενικά είναι μια ανώμαλη επιφάνεια, ομαλότερη όμως από τη ΦΓΕ, και οι διαφορές του στην Ελλάδα από το γεωελλειψοειδές του GRS80 (που ελαφρώς τροποποιημένο χρησιμοποιείται και στο Ελληνικό Γεωδαιτικό Σύστημα Αναφοράς 1987), ποικίλλουν από λίγα ως και μερικές δεκάδες μέτρα.
Στέφανος Ε΄ της Ουγγαρίας

Γάμοι συμμαχίας για τις κόρες του

Ως βασιλιάς προσπάθησε να εξασφαλίσει με γάμους τις συμμαχίες με ισχυρούς ηγεμόνες. Πάντρεψε την κόρη του Μαρία της Ουγγαρίας με τον μέλλοντα βασιλιά της Νάπολης Κάρολο Β΄ τον Χωλό. Ο Λαδίσλαος νυμφεύτηκε την Ελισάβετ, κόρη του Καρόλου Α΄ της Νάπολης. Ο Αυτοκράτορας των Ρωμαίων Ανδρόνικος Β΄ Παλαιολόγος νυμφεύτηκε την Άννα, άλλη κόρη του Στεφάνου, όπως επίσης ο Σέρβος βασιλιάς Στέφανος Ντραγκούτιν την Αικατερίνη.
Ο Ότακαρ Β΄ της Βοημίας κήρυττε ότι ήταν πολύ φίλος με τους Κουμάνους και δεν μπορούσε να σταθεί ως Καθολικός. Κυρίευσε μερικές δυτικές επαρχίες του Στέφανου Ε΄, αλλά κατατροπώθηκε από αυτόν (1271) κοντά στο Ποζόνι, σημερινή Μπρατισλάβα. Έτσι, ο Ότακαρ Β΄ αναγκάστηκε να εγκαταλείψει όλες τις κτήσεις του. 
Ο Στέφανος απεβίωσε ξαφνικά, ενώ ετοίμαζε στρατό εναντίον των επαναστατών που είχαν απαγάγει τον γιο του Λαδίσλαο. Διάδοχός του έγινε ο μεγαλύτερος γιος του Λαδίσλαος Δ΄ της Ουγγαρίας.
Νεοκλής Συλικιώτης

Βιογραφικά στοιχεία

Ο Νεοκλής Συλικιώτης γεννήθηκε στις 4 Ιανουαρίου 1959 στη Λεμεσό. Ομιλεί, πέρα από την ελληνική, την αγγλική και τη γερμανική γλώσσα. Αποφοίτησε από το Πολυτεχνείο Άαχεν με πτυχίο στη μηχανολογία μηχανική.
Είναι νυμφευμένος με την Αδούλα Ιωάννου και έχει ένα υιό.

Πολιτική διαδρομή

Κατά τη διάρκεια των σπουδών του συνέλαβε στην ίδρυση της Ομοσπονδίας Φοιτητικών Κυπριακών Συλλόγων Γερμανίας, της οποίας διετέλεσε πρόεδρος. Την περίοδο 1988-1999 διετέλεσε γενικός γραμματέας της Παγκύπριας Ομοσπονδίας Φοιτητικών Ενώσεων (ΠΟΦΝΕ). Ακόμη, διετέλεσε γενικός οργανωτικός γραμματέας της Ενιαίας Δημοκρατικής Οργάνωσης Νεολαίας (ΕΔΟΝ).
Το 1995 εκλέχθηκε μέλος της Κεντρικής Επιτροπής του ΑΚΕΛ. Το 2010 εκλέχθηκε μέλος του Πολιτικού Γραφείου της Κεντρικής Επιτροπής του ΑΚΕΛ. Το 2013 εκλέχθηκε μέλος της Γραμματείας της κεντρικής επιτροπής του ΑΚΕΛ. Επιπλέον, διετέλεσε επικεφαλής του Γραφείου Παιδείας του ΑΚΕΛ και μέλος του Συμβουλίου Παιδείας της Κύπρου.
Στις 8 Σεπτεμβρίου 2006 διορίστηκε Υπουργός Εσωτερικών στην κυβέρνηση Τάσσου Παπαδόπουλου. Για μικρό χρονικό διάστημα διετέλεσε παράλληλα και Υπουργός Παιδείας και Πολιτισμού. Παραιτήθηκε από τη θέση του υπουργού εσωτερικών στις 15 Ιουλίου 2007 μετά την αποχώρηση του ΑΚΕΛ από την κυβέρνηση.
Την 1 Μαρτίου 2008 διορίστηκε Υπουργός Εσωτερικών στην κυβέρνηση Δημήτρη Χριστόφια, θέση στην οποία παρέμεινε έως τις 20 Μαρτίου 2012 που διορίστηκε Υπουργός Εμπορίου, Βιομηχανίας και Τουρισμού. Παρέμεινε στη θέση αυτή έως την λήξε της θητείας της κυβέρνησης τον Φεβρουάριο του 2013. Το δεύτερο εξάμηνο του 2012 η Κύπρος προέδρευε του Συμβουλίου της Ευρωπαϊκής Ένωσης. Ο Νεοκλής Συλικιώτης προέδρευσε στα Συμβούλια Υπουργών στους τομείς της Ενέργειας, Διεθνούς Εμπορίου και Ανταγωνιστικότητας (εσωτερική αγορά και βιομηχανία).
Στις Ευρωεκλογές του 2014 εξελέγη ευρωβουλευτής με το ΑΚΕΛ για την περίοδο 2014-2019. Συμμετείχε στην Συνομοσπονδιακή Ομάδα της Ευρωπαϊκής Ενωτικής Αριστεράς - Βόρειας Πράσινης Αριστεράς, της οποίας διετέλεσε αντιπρόεδρος. Σύμφωνα με το Μep ranking Εuropean Ρarliament ο Νεοκλής Συλικιώτης ήταν ο πρώτος στη λίστα με τη δράση των Κύπριων Ευρωβουλευτών στο Ευρωκοινοβούλιο για την περίοδο 2014-2019. Διεκδίκησε επανεκλογή στις Ευρωεκλογές του 2019 αλλά δεν εξελέγη.
Βέργη Σερρών

Γεωγραφία - Ιστορία

Η Βέργη βρίσκεται προς τα δυτικά όρια με την Περιφερειακή Ενότητα Θεσσαλονίκης σε απόσταση 11,5 χλμ. ΒΔ. της Νιγρίτας και 21,5 ΝΔ. των Σερρών. Είναι κτισμένη στον κάμπο των Σερρών και νότια του Κοπατσιανού (ή Σκαπάνη), παραπόταμου του Στρυμόνα, ανάμεσα στα χωριά Σησαμία (Α.), Νικόκλεια (ΝΑ.), Τριανταφυλλιά (ΒΔ.) και Δημητρίτσι (Β.-ΒΑ.). Απέχει  Το χωριό αναφέρεται επίσημα το 1920 στο ΦΕΚ 2Α - 04/01/1920 ως Κοπάτσι να ορίζεται έδρα της τότε ομώνυμης κοινότητας. Το 1927 με το ΦΕΚ 7Α - 14/01/1927 μετονομάστηκε σε Βέργη. Σύμφωνα με το σχέδιο Καλλικράτης αποτελεί την Τοπική Κοινότητα Βέργης που υπάγεται στη Δημοτική Ενότητα Βισαλτίας του Δήμου Βισαλτίας και σύμφωνα με την απογραφή του 2011 έχει πληθυσμό 699 κατοίκους.
Στην Βέργη γεννήθηκαν ο Έλληνας βαλκανιονίκης αθλητής Αθανάσιος Μπεκιάρης και ο γνωστός Έλληνας διεθνολόγος Σάββας Καλεντερίδης.
Ναός Θεοτόκου Γοργοεπήκοου και Αγίου Ελευθερίου

Τοποθεσία & Ιστορική αναδρομή

Βρίσκεται στην πλατεία Μητροπόλεως, απέναντι από την Μητρόπολη. Κτίστηκε από τον Μητροπολίτη Αθηνών Μιχαήλ Χωνιάτη στις αρχές του 13ου αιώνα. Σύμφωνα με άλλους ιστορικούς η κτίση της ανάγεται στον 12ο, 11ο ή και 8ο αιώνα. Το όνομα γοργοεπήκοος είναι βυζαντινή ποσωνυμία της Θεοτόκου, και σημαίνει «από ψηλά σπεύδουσα και ταχεία βοήθεια». Είναι ένας από τους  ναούς βυζαντινού ρυθμού που κτίστηκαν μέσα στη πόλη της Αθήνας. Είναι κτισμένος επάνω στα ερείπια αρχαίου ναού της Ειλειθύιας, της λεγόμενης Λυτηρίας και Ελευθούσας, και σήμερα εκ παραφθοράς «Ελευθερούσας». Ο αρχιτεκτονικός ρυθμός της εκκλησίας είναι ο ημισύνθετος σταυροειδής εγγεγραμμένος με τρούλο ή βυζαντινού ρυθμού της εποχής μετά τον Ιουστινιανό. Έχει τετράγωνη κάτοψη και τρούλο στηριζόμενο επάνω σε τύμπανο κομψό και μάλλον ψηλό.

Περιγραφή

Το κτίριο είναι διαστάσεων 12,20 x 7,60 μ. Ο ναός είναι τετρακιόνιος, σταυροειδής εγγεγραμμένος, με τριμερή νάρθηκα, του οποίου το κεντρικό, καμαροσκεπές τμήμα είναι ψηλότερο από τα δύο πλάγια. Οι τοίχοι του ναού είναι εξ ολοκλήρου κατασκευασμένοι από μεγάλους μαρμάρινους ακόσμητους λίθους και ανάγλυφα, που προέρχονται από αρχαία ελληνικά, ρωμαϊκά και πρώιμα Βυζαντινά μνημεία, ενώ δεν έχουν χρησιμοποιηθεί πουθενά πλίνθοι. Πολλά από τα υλικά του κτιρίου είναι από την κλασική αρχαιότητα, ενώ οι κατασκευαστές της τα επεξεργάστηκαν προσθέτοντας καινούργια διακοσμητικά στοιχεία για να ταιριάζουν στην νεότερη αρχιτεκτονική της εποχής τους. Οι γλυπτές αναπαραστάσεις συνδυάζουν χριστιανικά και παγανιστικά στοιχεία με αρχαία ελληνική διακόσμηση. Μεταξύ των άλλων βλέπουμε μια ζωφόρο αρχαίων εορταστικών εκδηλώσεων.
Σπύρος Ζαγοραίος

Βιογραφία

Γεννήθηκε στον Άγιο Αρτέμιο (Γούβα) του Παγκρατίου στις 23 Ιουνίου 1928. Σε ηλικία 15 ετών έχασε σε ατύχημα το ένα του χέρι, όταν έσκασε μια χειροβομβίδα την ώρα που έπαιζε με συμμαθητές του στην Αγία Παρασκευή της Αττικής. Παρόλα αυτά, μπήκε δυναμικά στο χώρο του λαϊκού τραγουδιού και ξεχώρισε με τη φωνή του. Ξεκίνησε την καριέρα του το 1952 από την Αθήνα και μετά τη Θεσσαλονίκη.
Στις αρχές της δεκαετίας του 1960 άρχισε να τον συνοδεύει στο τραγούδι η σύζυγος του Ζωή, δημιουργώντας ένα από τα πιο λαοφιλή ντουέτα του λαϊκού τραγουδιού. Πραγματοποίησε πολλές συναυλίες στην Ελλάδα και σε χώρες του εξωτερικού που ζουν Έλληνες. Έως και τα τελευταία σχεδόν χρόνια της ζωής του εξακολουθούσε την καλλιτεχνική του δραστηριότητα στο Αιγάλεω Αττικής όπου διέμενε και είχε δημιουργήσει το λαϊκό κέντρο "Εντελαμαγκέν". Πέθανε σε ηλικία 86 ετών, στις 20 Οκτωβρίου 2014. Η νεκρώσιμη ακολουθία του πραγματοποιήθηκε στο Γ΄ Νεκροταφείο.
Χριστίνα Ωνάση

Βιογραφικά στοιχεία

Γεννήθηκε στη Νέα Υόρκη και ήταν κόρη του Αριστοτέλη Ωνάση και της Τίνας Λιβανού. Αν και μεγάλωσε μέσα στη χλιδή, τα παιδικά της χρόνια σημαδεύτηκαν από τον χωρισμό των γονιών της. Ασχολήθηκε με τις επιχειρήσεις του πατέρα της και σύντομα αφοσιώθηκε σε αυτές.
Μόλις στα είκοσί της χρόνια παντρεύτηκε τον κατά 27 χρόνια μεγαλύτερό της κτηματομεσίτη Μ. Τζ. Μπόλκερ, με τον οποίο χώρισε εννέα μήνες αργότερα. Σε δεύτερο γάμο παντρεύτηκε τον εφοπλιστή και τραπεζίτη Αλέξανδρο Ανδρεάδη, γόνο γνωστής ελληνικής εφοπλιστικής οικογένειας και εγγονό του Αλέξανδρου Κορυζή και σε τρίτο τον Ρώσο Σεργκέϊ Καούζοφ, ο οποίος έφερε ένα τεχνητό (γυάλινο) μάτι.Ο τελευταίος γάμος της ήταν με τον Τιερί Ρουσσέλ, διάσημο πλέι-μπόυ της εποχής, με τον οποίο απέκτησε την Αθηνά Ωνάση. Μετά από οκτώ μήνες χώρισαν. Τα τελευταία χρόνια, ενώ ετοιμαζόταν να τελέσει γάμο με τον Γιώργο - Χόρχε Τσολμεκτόγλου, πρόεδρο της ελληνικής παροικίας της Αργεντινής, επήλθε αιφνίδια ο θάνατός της, πριν προλάβει αυτός να πραγματοποιηθεί.
Απεβίωσε το 1988 στην Αργεντινή από έμφραγμα. Η σορός της μεταφέρθηκε στην Ελλάδα και ενταφιάστηκε στην ιδιόκτητη νήσο της οικογένειάς της, στον Σκορπιό. Σύμφωνα με τη διαθήκη της όριζε, μετά τον θάνατό της, πενταμελές συμβούλιο για τη διαχείριση της περιουσίας της, η οποία και θα μεταβιβαζόταν στην κόρη της Αθηνά, μετά την ενηλικίωσή της.
Δημήτριος Μαλασπίνας

Βιογραφικά στοιχεία

Επί της κυβερνήσεως Δημητρίου Γούναρη, διορίστηκε νομάρχης Πρέβεζας την 2.4.1915 (Φ.Ε.Κ. τεύχος Β΄, 78/1915). Ήταν ο πρώτος νομάρχης του νεοϊδρυθέντος τότε Νομού Πρέβεζας. Υπηρέτησε στη θέση αυτή μέχρι την 21.4.1915, οπότε μετατέθηκε στη νομαρχία Δράμας & Καβάλας (Φ.Ε.Κ. τεύχος Β΄, 95/1915), όπου διαδέχθηκε τον Αλή Ναΐπ Ζαδέ βέη και υπηρέτησε ως νομάρχης μέχρι την 11.9.1915 (Φ.Ε.Κ. τεύχος Β΄, 210/1915). Ακολούθως διετέλεσε νομάρχης Άρτης, καθώς και νομάρχης Κοζάνης.
Μωμόγεροι (λαϊκό δρώμενο)

Οι Μωμόγεροι (γνωστό και ως Μωμόεροι ή Μωμοέρια είναι ένα ποντιακό λαϊκό δρώμενο το οποίο λαμβάνει χώρα το 12ήμερο Χριστούγεννα - Πρωτοχρονιά - Θεοφάνια με ευχετηριακό χαρακτήρα. Παραλλαγή μπορεί να θεωρηθεί το έθιμο Ραγκουτσάρια που συναντάται στην περιοχή της Κοζάνης και της Καστοριάς, Οι ρίζες του εθίμου βρίσκονται στους προ-χριστιανικούς χρόνους αλλά οι Πόντιοι έδωσαν αργότερα χριστιανικό χαρακτήρα.

Ετυμολογία

Η ονομασία του δρώμενου προέρχεται από τις λέξεις μίμος και γέρος. Στο έθιμο οι λέξεις αυτές συνδέονται με τις μιμιτικές κινήσεις των πρωταγωνιστών-γερόντων. 
Κατ' άλλους υπάρχει σύνδεση με τον αρχαιοελληνικό θεό Μώμο, ο οποίος ήταν ο θεός της χλεύης και του σκώμματος, της ειρωνείας και του σαρκασμού, προσωποποίηση της κοροϊδίας και της αποδοκιμασίας.

Δρώμενο

Στο δρώμενο αυτό παρουσιάζεται η αναγέννηση της φύσης  με την αλλαγή του νέου έτους και έχει σκοπό σάτιρας. Στο δρώμενο αναπαρίσταται η ιστορία του Κιτί Γοτσά. Στο έθιμο αυτό, παραδοσιακά μέρος των συμμετεχόντων φοράνε τομάρια ζώων όπως λύκων και τράγων ενώ άλλοι ντύνονται με στολές ανθρώπων οπλισμένων με σπαθιά και έχουν την μορφή γεροντικών προσώπων.
Το δρώμενο λαμβάνει χώρα το  όπου ο θίασος παραδοσιακά τριγυρνά στις αυλές των σπιτιών. Στο δρώμενο οι πρωταγωνιστές είναι τρεις, ο γέρος Κιτί Γοτσά, η νύφη και ο "αράπης". Η αλλαγή του χρόνου και η αναγέννηση της φύσης  συμβολίζεται με τη νύφη η οποία ερωτοτροπεί με τον νέο (ο νέος είναι ο χαρακτήρας "αράπης"). Στο δρώμενο εναλλάσσεται η απαγωγή της νύφης από τον νέο "αράπη" με τον γέρο Κιτί Γοτσά.

ΟΥΝΕΣΚΟ

Στα τέλη του 2016 η Διακυβερνητική Επιτροπή της Σύμβασης για την Διαφύλαξη της 'Αυλης Πολιτιστικής Κληρονομιάς, ενέκρινε την πρόταση του υπουργείου Πολιτισμού και ενέγραψε στον Αντιπροσωπευτικό Κατάλογο της 'Αυλης Πολιτιστικής Κληρονομιάς της Ανθρωπότητας' (Ουνέσκο) το εθιμικό δρώμενο των Μωμόγερων.